ગુજરાતી બ્લોગજગત સતત અવિરતપણે વિકસી અને વધી રહ્યું છે. જૂના બ્લોગ્સ – વેબસાઈટ્સ વધુ સમૃદ્ધ થતાં જાય છે અને નવા બ્લોગ્સ પણ એ જ ઝડપે ખૂલી રહ્યાં છે. ફક્ત પ્રચલિત કવિતાઓ કે ગીતો પીરસવાને બદલે હવે વિચારમંથન માટેનું ભાથું આપતા, અવનવી સરસ રચનાઓ મૂકતા, નવા વિષયો અને અનુભવોથી વેબજગતને નવી બારીઓ ખોલી આપતા બ્લોગ્સને જોઈને ખરેખર આંખ ઠરે છે. પોતાના વિચારો પર મક્કમ અને વલણ પર મુસ્તાક એવા બ્લોગર મિત્રો ગુજરાતી બ્લોગિંગની શાન છે. અવનવા વિષયો અને અનોખી ક્ષિતિજો ખોલતા બ્લોગ્સ આપણા વેબજગતનો નવો આયામ છે. ઑડીયો પીરસતા બ્લોગ્સ – વેબસાઈટ્સ ગમતાનો ગુલાલ કરીને મહદંશે એકાકી અને વ્યસ્ત જીવનમાં રસની થોડીક ક્ષણો પૂરી પાડે છે, તો પ્રસ્થાપિત કવિમિત્રોના બ્લોગ્સ મારા જેવા અનેક રસ ધરાવતાંઓને શીખવા માટેનું ભાથું પૂરું પાડે છે. વિવેચન અને રસસ્વાદ કરાવતા મિત્રો કોઈ પણ કૃતિને કે સર્જનને તેના ખરા અર્થમાં સમજવામાં અને આમ તેનો પૂર્ણ સ્વાદ લેવામાં મદદ કરે છે. ક્યાંક જીવનોપયોગી તો ક્યાંક ગૃહોપયોગી વિચારો અભિવ્યક્ત થાય છે. પ્રસ્થાપિત લેખકોના બ્લોગ્સ તેમના વિચારોને, પદ્ધતિઓને અને લેખનકળાને સમગ્રતયા એક વિશાળ ફલક પર વિસ્તારે છે અને નવા બ્લોગરોને માટે સર્જનની દિશા ચીંધતી એક દીવાદાંડી બની રહે છે, તો સામે પક્ષે નેટસૅવી એવી પેઢીમાં તેમના વિચારોનો એક આગવો સ્તંભ પણ બની રહે છે.